Portugal na Manchester United bɔɔlbɔnyi aberantsɛ a wɔfrɛ no Cristiano Ronaldo dos Santos Aveiro (dodowara frɛ no Cristiano Ronaldo) atow n’atsena a ɔtɔ do ahaesuon (700) wɔ bɔɔlbɔkuw bɔɔlbɔ mu. Ronaldo toow n’atsena a ɔtɔ do ahaesuon yi ber a no bɔɔlbɔkuw Manchester United nye Everton hyiae wɔ Ngyiresi Bɔɔlbɔ Baatan (EPL) mu Ɔbɛsɛ 9, 2022 ewimber.
Cristiano Ronaldo annhyɛ akansi no ase. Mber eduonu akron (29′) mu na aberantsɛ Antonio Martial pirae ma hɔn kookyi Erik Ten Haag dze Ronaldo baa mu. Ɔka kakra ma wɔdze ɔfa a odzi kan no aba n’ewiei, mber eduanan anan (44′) mu na Ronaldo gyee bɔɔl bi a Casemiro bɔe maa no no na ɔbɔɔ too atsena no mu. Dɛm atsena yi na ama Cristiano Ronaldo ahyɛ atsena a ɔtɔ do ahaesuon wɔ bɔɔlbɔkuw bɔɔlbɔ mu no.
Ɔbɛsɛ 7, 2002 mu na Cristiano Ronaldo toow n’atsena a odzi kan koraa dze maa Sporting CP bɔɔlbɔ kuw a ɔwɔ no kurom Portugal no. Osii akan eduasa anan (34) maa Sporting CP na ɔtoow atsena enum (5) pɛr.
Ɔtoaa n’akansi do wɔ Manchester United. Oesi akan ahaebiasa na eduanan (340) ama Manchester United na ɔato atsena ɔha eduanan anan (144) ama hɔn.
Osii akan maa Real Madrid bɔɔlbɔkuw wɔ Spain no, otumii sii akan ahaanan na eduasa awɔtwe (438) na ɔtoow atsena ɔha anan na eduonum. Hɔ na ɔato atsena kɛse papaapa.
Cristiano Ronaldo toaa no bɔɔlbɔ akwantu no do wɔ Italy. Ber no, otumii sii akan ɔha eduasa anan (134) maa hɔn na ɔtoow atsena ɔha kor na kor (101).
Sɛ ekeka ne bɔɔlbɔkuw akansi ahorow a oesi ne nyinara bɔ mu a, oesi akan ama bɔɔlbɔ kuw anan. Oesi akan nkorkor ahaakron na eduanan ebiasa (943) ama bɔɔlbɔ kuw anan yinom na ɔato atsena nkorkor ahaesuon (700). Nokwar, bɔɔlbɔnyi Cristiano Ronaldo ayɛ adze yie.
